Vrou helder oordag uit sportmotor gegryp‘n Skermgreep van die video op sosiale media. (Foto: Twitter) ’n Vrou is Donderdag helder oordag in Kaapstad ontvoer – die jongste van tientalle ontvoerings wat sedert Maart vanjaar in die Wes-Kaap aangemeld is. Die 35-jarige vrou is Donderdag kort ná 10:00 in ’n motor geboender nadat sy in haar Audi R8 in Ipswichweg naby Saxdownweg in Blue Downs voorgekeer is. Die skokkende ontvoering, wat hom binne twee minute afgespeel het, is op kamera vasgevang en het sedertdien die lig op sosiale media gesien. Daar kan in beeldmateriaal van die ontvoering gesien word hoe eers een en dan twee motors die vrou se pad van voor en agter versper voordat twee verdagtes uit dié motors spring en op die vrou se Audi aan die bestuurderskant toesak. Die vrou spring dan uit die passasierskant van haar motor voordat ’n derde verdagte haar gryp. Dit lyk volgens die video of daar minstens vier verdagtes is. Die vrou sit haar hewig teë, maar word eindelik deur die verdagtes in een van hul motors geboender. Die motor ry oomblikke daarna weg en die Audi bly verlate in die straat staan. Mense, vermoedelik werkers, kom dan uit ’n nabye sakeonderneming gehardloop terwyl iemand in ’n motor wegjaag en die verdagtes agternasit. Kapt. Frederick Van Wyk, polisiewoordvoerder, het intussen aan Maroela Media gesê die vrou was alleen in haar motor ten tyde van die ontvoering. Die besonderhede van die voorval word ondersoek. Misdaadtoneelkenners het sedertdien die toneel vir enige moontlike leidrade gefynkam. ’n Saak van ontvoering en poging tot moord word ondersoek. Bheki Cele, minister van polisie, het onlangs as deel van die jongste misdaadstatistieke bekend gemaak dat 32 ander ontvoerings vanjaar tussen Maart en September in die Wes-Kaap alleen aangemeld is. Video of the kidnapping in Cape Town. https://t.co/WpkTaHHoEq pic.twitter.com/Lg5ddPMayH — Yusuf Abramjee (@Abramjee) September 29, 2022